
ARUBA Airport Authority N.V. (AAA) ta 
masha orguyoso pa anuncia e logro di 
un cifra record di pasahero den e prome 
semester di aña 2024. Aeropuerto di Aruba 
a procesa un total di 803.287 pasahero cu 
a genera ganashi, locual ta marca un cifra 
maximo historico compara cu e mesun 
periodo den e añanan anterior. E ta refleha 
un crecemento impresionante di 19%, 
incluyendo 2.330 pasahero saliendo for di 
e terminal di aviacion general (JET-TNCA), 
compara cu e mesun periodo cu aña pasa. 


E cifranan aki ta reenforsa e status 
di Aeropuerto di Aruba como un lider 
regional pa e industria di aviacion y ta 
resalta e popularidad continuo di Aruba, 
particularmente entre e bishitantenan 
Norte Americano cu ta representa un 77% 
di e trafico principal. Esaki ta refleha un 
disminucion di 1% p’e mercado Mericano 
compara cu e añanan anterior, ya cu AUA 
Airport ta continua cu su meta pa diversi- 
fica turismo, sincronisando cu e metanan 
di Aruba Tourism Authority y Ministerio di 
Turismo. Mientras Merca ta lidera cu un 
73% di e mercado, Canada ta representa 
4%, Latino America y Caribe 14%, subray- 
ando un aumento di 2% compara cu e aña 
anterior, comprometiendo su mes ainda cu 
e meta pa diversifica e mercado. Europa ta 
representa 4% y Caribe Hulandes 4%. 


Factor di salida y carga di vuelo 
Durante e prome semester di aña 2024, 
Aeropuerto di Aruba a facilita 26 aerolinea, 
conectando Aruba cu mas di 30 ciudad cu 
45 servicio non-stop. Durante e periodo 
aki a produci aproximadamente 14.000 
movecion di avion comercial (yegada y 
salida), locual ta representa un aumento 
di 18% compara cu e mesun periodo 
di aña pasa. N’e terminal JET-TNCA a 
procesa alrededor di 1.600 movecion di 
avion durante e mesun periodo aki. 


Durante e prome semester di aña 2023 
a raporta average load factor (cant- 
idad di asiento ocupa den un avion) di 
87.9% mientras cu pa aña 2024 a alcansa 
un factor di ocupacion di alrededor di 
84.8%. E caida minimo aki ta debi na e 
aumento di e capacidad di asiento danki 


na ruta nobo y frecuencia adicional di 
vuelo. Particularmente, Norte America a 
conoce un aumento di 26% pa capacidad 
di asiento compara cu e mesun periodo 
di aña pasa y Latino America a conoce un 
crecemento grandi di no menos cu 46%. 


Ruta nobo y frecuencia adicional 


• LATAM Airlines: Mirando e demanda 
halto, LATAM Airlines lo agrega un vuelo 
riba dialuna for di y pa Lima, Peru. Desde 
juli 2024, LATAM ta bula cuater biaha pa 
siman pa Aruba riba dialuna, diahuebs, 
diasabra y diadomingo. Na luna di october 
2024, LATAM lo bula cinco biaha pa siman 
pa Aruba riba dialuna, diamars, diahuebs, 
diasabra y diadomingo. 


• Avianca: Ta trece e cantidad mas halto 
di bishitante Latino Americano pa Aruba 
cu 15 vuelo semanal, incluyendo cuater 
vuelo nobo for di Medellin riba dialuna, 
diaranson, diabierna y diadomingo cu a 
cuminsa dia 2 di juni. E vuelonan aki no ta 
fungi unicamente como ruta directo pero 
ademas ta ofrece conexion importante pa 
otro destinacion denter di e red di Avianca, 
principalmente Latino America. 
• Gol Airlines: Desde 18 di december Gol 
Airlines lo cuminsa cu un vuelo directo 
tres biaha pa siman pa São Paulo, Brasil. 
E vuelo nobo di Gol lo eleva transporte 
aereo total pa e region LATAM pa 32 vuelo 
semanal, un record, conectando Aruba 
cu e cuater puntonan principal di e conti- 
nente, esta Bogota (Colombia), Ciudad 


de Panama (Panama), Lima (Peru) y São 
Paulo (Brasil). 


• Delta Air Lines: Desde dia 20 di 
december, Delta lo recupera su conexion 
pa Minneapolis cu dos vuelo semanal y 
ademas di esaki lo aumenta e cantidad 
di vuelo for di New York (JFK), Boston y 
Atlanta pa e siguiente temporada di winter. 


Ofrece servicio “world class” 
Mientras cu e demanda y interes pa Aruba 
ta sigui crece, impactando nos economia 
di un manera positivo, nos mester sigui 
pusha pa garantisa cu Aeropuerto di Aruba 
ta sigui traha pa brinda e miho servicio 
na e cantidad creciente di pasahero. E 
proyecto cu ta andando, miho conoci 
como Gateway 2023, ta representa un 
inversion significativo p’e modernisacion 
y innovacion di Aeropuerto Internacional 
Reina Beatrix pa supera e limitacionnan 
di capacidad y ofrece un experiencia di un 
aeropuerto world-class. 


Gateway 2030: 
Den luna di juni, Aeropuerto di Aruba e 
celebra e entrega di e proyecto prestigioso 
Gateway 2030 Phase 1A, cu actualmente 
ta den un fase di prueba y ta premira cu lo 
ta den operacion pa aña 2025. E proyecto 
Gateway 2030 Phase 1A di Aeropuerto di 
Aruba ta conta cu un terminal di salida pa 
Merca. E instalacion di un sistema innova- 
tivo y moderno di maneho di maleta ta di 
e ultimo generacion y prome den henter 
Caribe. E lo ta den funcion na comienso 
di aña 2025. Lo conta cu un sistema 
avansa di maneho di ekipahe diseña pa 
mehora eficiencia y acelera experiencia 
di biahe di pasaheronan rumbo pa Merca. 
Cu e sistema innovativo aki ta elimina tres 
punto di control di procesamento di pasa- 
hero. 


A procesa mas di 800 mil pasahero! 


Aeropuerto di Aruba a alcansa cifra record den e prome semester di 2024 

MIENTRAS politica na Aruba ta bisa di ta lucha pa adopta 
un politica mas moderno, basa riba integridad y transpar- 
encia, un erosion creciente di fe den sistemanan politico y 
lidernan bou di e comunidad ta birando un tendencia persis- 
tente y preocupante. Varios factor ta contribui n’e caida 
aki den confianza, creando un red compleho cu ta reta e 
fundeshi di gobernacion democratico riba e isla. 


Un falta percibi di transparencia ta un di e problema prin- 
cipal cu ta mina confianza den institutonan politico. Ora deci- 
sionnan ta wordo tuma tras di porta cera y ciudadanonan 
ta sinti un falta di frankesa, e confianza inevitablemente 
ta baha. Asunto manera acuerdonan firma sin consulta cu 
Parlamento, e percepcion di tin agenda scondi, y financia- 
mento di campaña opaco ta exacerba e percepcion aki mas 
ainda, lagando hopi sinti exclui for di e proceso politico. 


Polarisacion politico creciente tambe ta hunga un rol signifi- 
cante den e confianza decreciente aki. Na Aruba, diferencia 
ideologico ya a escala den un mentalidad profundo di ‘nos 
contra nan’. E division fuerte aki no solamente ta stroba 
gobernacion efectivo pero tambe ta alinea individuonan cu 
ta sinti nan preocupacion ta wordo ignora basa riba nan 
afiliacion politico, perdiendo fe den e sistema mas ainda. 
Ehempel bibo di esaki t’e discusionnan cu tin andando refer- 
ente e derecho igual di matrimonio no obstante e genero. 


E impacto di desinformacion no por wordo ignora. E era di 
informacion a trece tanto beneficio como retonan, y desin- 
formacion ta plama rapidamente via medionan social y otro 
plataformanan. Ora ciudadanonan ta wordo bombardia cu 
narativa contradictorio, e ta bira dificil pa discerni berdad 
for di ficcion. E desinformacion penetrante aki ta hiba na 
skepticismo tocante motibo y decisionnan politico. 


Scandal y alegacionnan di corupcion envolviendo figuranan 
politico tambe ta erosionando confianza publico significan- 
temente. Instancia di mal uzo di fondonan publico, soborno, 
of comportacion inmoral a crea desilusion entre ciudada- 
nonan cu a spera standard mas halto for di nan represent- 
ante eligi. E scandalnan aki no solamente ta mancha e 
reputacion di e individuonan envolvi pero tambe ta pone un 
sombra riba henter e sistema politico. 


Un falta di atende cu asuntonan critico ta un otro factor 
cu ta contribui n’e perdida di fe den politica. Ora lidernan 


politico no ta logra atende efectivamente cu preocupa- 
cionnan urgente manera desigualdad economico, cuido di 
salud pa nos grandinan, seguridad pa nos muchanan of 
sostenibilidad di medio ambiente, ciudadanonan por perde 
confianza den e capacidad di e sistema pa trece cambio 
positivo. Promesanan incumpli y un falta percibi di progreso 
ta contribui mas ainda n’e desencanto aki. 


Por ultimo, e influencia di interes special den forma decisi- 
onnan politico ta fomenta un creencia cu e sistema politico 
ta sirbi e interes di un grupo selecto en bes di e poblacion 
general. Na Aruba, e percepcion aki ta hiba na cinismo y 
desconexion entre ciudadanonan cu ta sinti nan voz no ta 
wordo scucha. 


Den e mundo moderno di awendia, y precisamente pasobra 
Aruba por wordo considera manera un comunidad chikito, 
un liderazgo integro y transparente ta esencial pa mantene 
e sentido di pertenencia y fomenta e sosten pa cu e vision y 
direccion pa futuro. Reconstrui e confianza perdi den politica 
lo rekeri mas comunicacion habri, esfuersonan genuino pa 
bipartidismo, y un enfoke renoba riba gobernacion etico. 


Sinembargo, e cambio no mester bin for di politiconan so. 
Como ciudadano, ta importante pa ta sumamente critico y 
keda informa, participa activamente den e proceso demo- 
cratico, y tene lidernan responsabel pa nan accion y decisi- 
onnan pa yuda cultiva y fomenta un panorama politico cu ta 
inspira confiansa y fe. 


Mientras tanto cu esaki n’e momentonan aki ta parce di no t’e 
situacion, e opcion pa un gobierno profesional consistiendo 
di e miho den nan ramo por t’e solucion a corto plaso pa 
Aruba. 


Comunidad a perde fe den politica y 


confianza den liderazgo na Aruba 

PRESUPUESTO di Pais Aruba ta e ley di mas importante cu 
Parlamento di Aruba ta trata cada aña. E preparacion pa hinca 
Presupuesto di Pais Aruba den otro, ta cuminsa ya caba den luna 
di april di e aña anterior. Na e momentonan aki tur esfuerso ta 
dirigi pa por entrega e Presupuesto di Pais Aruba pa aña 2025 
na tempo, prome cu dia 1 di september 2024 na Parlamento di 
Aruba. Minister Maduro di Finansa ta informa cu Presupuesto 
2025 ta casi cla y awo ta den e proceso di haya su consehonan 
di CAFT y di Raad van Advies. CAFT a duna conseho caba y awo 
Raad van Advies ta na turno pa brinda su conseho. 


CAFT 
Conforme e Ley di LAFT, ya caba e colegio di supervision finan- 
ciero CAFT a duna su conseho na Minister di Finansa riba e presu- 


puesto preliminar pa aña 2025. CAFT den su conseho ta hopi 
positivo y ta indica, entre otro, di ta satisfecho di mira cu tur 
documentacion ta entrega na tempo, cu e presupuesto ta bon 
hinca den otro, cu e resultado financiero ta un surplus di mas di 
1% y cu e debe di Aruba ta bahando. 


Raad van Advies 
N’e momento aki, Presupuesto 2025 ta na Raad van Advies pa 
su conseho. Asina cu Raad keda cla cu nan conseho, Gobierno lo 
haci e cambionan necesario y lo brinda e concepto di Presupuesto 
2025 na Parlamento. 


Proceso cu falta pa yega na Presupuesto 2025 
Tur esfuerso ta wordo haci pa por entrega e concepto di 
Presupuesto 2025 na tempo, prome di 1 di september, na 
Parlamento di Aruba, manera a bin ta pasa cu Presupuestonan di 
añanan 2023 y 2024. 


Si tur cos cana bon, e debate publico den Parlamento lo por tuma 
luga den e ultimo lunanan di aña 2024 y e Presupuesto 2025 lo por 
keda aproba fin di december 2024. Despues cu Gobernador firma 
e Presupuesto 2025, esaki lo wordo publica den Landscourant pa 
asina por drenta na vigor na comienso di aña 2025. 


Minister Maduro di Finansa ta informa: 


Tur esfuerso ta dirigi pa por 
entrega Presupuesto 2025 na 
tempo na Parlamento di Aruba 


CAFT a duna conseho caba y awo Raad van Advies 


ta na turno pa brinda su conseho 

DEN parlamento di Aruba, nos ta mira mas y mas biaha mocionnan cu di 
antemano ta cla cu nada lo wordo haci cu nan. E locual cu por wordo yama 
mocionnan di ‘luchtkasteel’ aki tin biaha ta haya sosten c’un mayoria di 
21 voto, a pesar cu hopi biaha no tin presupuesto of boluntad politico pa 
ehecuta nan. Ta parce cu e mocionnan aki ta sirbi principalmente pa pone 
parlamentarionan den un miho luz cerca e publico. 


Hopi di e mocionnan aki ta wordo entrega cu e conocemento cu nan ta 
practicamente imposibel pa ehecuta. Parlamentarionan hopi biaha sa di 
antemano cu no tin placa pa realisa e plannan proponi of cu no tin sosten 
politico amplio p’esaki por pasa votacion. Asina mes, nan ta wordo entrega 
regularmente y tin biaha hasta ta wordo aproba c’un mayoria aplastante. 


E show aki ta parce di ta destina pa mustra e publico cu parlamentarionan 
ta bezig activamente cu nan preocupacion y problemanan. Door di duna 
sosten simbolico na proposicionnan popular, politiconan ta purba drecha 
nan imagen y tene nan votadonan contento. Desafortunadamente, esaki 
hopi biaha ta hiba na frustracion bou di e poblacion, ora ta resulta cu e 
mocionnan aki no ta produci resultado concreto. 


Un problema importante cu e mocionnan aki ta encontra t’e falta di recurso 
financiero. Hopi proposicion ta rekeri inversionnan considerabel, cu 
simplemente no ta disponibel den e presupuesto di Aruba. Ademas, hopi 


Mocionnan cu ta duna ‘speransa falso’ 


Un farsa pa tene pueblo contento? 


biaha ta falta e boluntad politico pa ehecuta e 
plannan aki di berdad. Hasta ora un mocion ta 
haya sosten amplio den parlamento, esaki no 
ta nifica cu e paso necesario ta wordo tuma pa 
haci e plan bira realidad. 


Un ehempel recien di e fenomeno aki t’e 
mocion entrega recientemente door di e frac- 
cionnan MEP y RAIZ, na unda ta propone pa 
elimina e asina yama ‘lista positivo’ cu ta referi 
n’e remedinan cu no ta wordo cubri mas pa 
AZV y cu pueblo mes tin di paga pa nan. 


A pesar di cu e mocion aki ta mustra noble, y ta 
mustra di por bay alivia e peso pa specialmente 
nos hende grandinan cu t’esnan cu ta uza gran 
parti di e remedinan aki, e fraccionnan aki sa 
masha bon cu e ehecucion ta practicamente 
imposibel. E medida aki no a wordo inventa pa 
nos mes gobierno, sigur no pa nos minister di 
salubridad. E medida aki a wordo imponi pa 
gobierno Hulandes pa medio di e landspakket, 
ariba e organo ehecutivo AZV. 


Esaki a hasta wordo ancra den ley y aproba p’e 
mesun parlamentarionan aki cu awe, ta hunga 
comedia entrega un mocion pa elimina locual 
nan mes a permiti, mientras cu nan sa masha 
bon cu e ehecucion di e mocion aki probable- 
mente no ta bay bin, of lo ehecuta esaki tempo- 
ralmente, manera a sosode den pasado te ora 
Hulanda ‘fluit nan terug’, pa despues por culpa 
Hulanda atrobe nan incapacidad. 
Ta hopi lamentabel cu parlamentarionan, algun 
di nan asina bon educa y lanta, ta resorta na 
hunga cu sentimento di pueblo, specialmente 
nos grandinan, di un manera baho y premedita 
asina. 


Ta parce cu e mocionnan aki no ta nada mas 
c’un strategia politico pa mantene e apariencia 
cu ta wordo traha duro riba e problemanan di 
e pais. Sinembargo, e mocionnan aki ta mas 
bien un forma di engaño, caminda parlamen- 
tarionan ta enfoca riba nan propio reputacion 
en bes di riba e necesidad real di nan vota- 
donan. 

RIBA e anochi di diaranson, 17 di juli 2024, un tiroteo tragico a tuma luga den e 
area di Cupecoy/Maho na Sint Maarten, resultando den un morto y dos persona 
herida. E Cuerpo Policial di Sint Maarten (KPSM) a responde na un yamada di 
auxilio pa mas o menos 9:30 di anochi, descubriendo varios victima na e sitio. 


E victima principal, identifica como Sr. Olivier Arrindell, un politico prominente 
y lider di e Movimiento Oualichi pa Cambio (OMC), a sufri heridonan di bala 
no-fatal. E casa di Arrindell, Sabine, tambe tabata den e vehiculo y tragicamente 
a fayece door di su heridonan a pesar di atencion medico rapido. Un menor, 
identifica como nan yiu muhe, tabata presente pero ileso fisicamente. Un di tres 
persona, Laurence Lake, un candidato di OMC, tambe a wordo tira pero a sobre- 
vivi. 


Arrindell, cubri cu sanger, a logra core bay na e Sonesta Maho Resort cu tabata 
cerca, pa busca refugio. A pesar di su esfuersonan, su casa a fayece na e sitio. 
Arrindell, visiblemente angustia, a wordo graba riba video bisando, “Nan a purba 
mata mi. Esaki ta serio,” y mustrando direccion di su casa fayeci den e auto. 


Detectivenan di KPSM y teamnan forensico a sigura e area rapidamente pa 
colecta evidencia y inicia un investigacion profundo. E area di Cupecoy/Maho 
a wordo cera temporalmente pa facilita un examinacion completo di e sitio di 
crimen. E polis, hunto cu e Ministerio Publico (OM SXM), a urgi e publico pa bin 
dilanti cu cualkier informacion cu por yuda resolve e caso aki, enfatisando e 
importancia di cooperacion di comunidad. 


E incidente a shock e panorama politico di Sint Maarten. Arrindell, conoci pa 
su oposicion vocal contra ex-Prome Minister Silveria Jacobs, frecuentemente a 
acusa su persona di corupcion. Den un video live for di un ambulance, Arrindell 


Politico herida, esposa asesina den tiroteo na Sint Maarten 


a declara cu e atake tabata motiva politicamente, 
implicando lidernan di otro partidonan politico. E 
reaccion di figuranan politico tabata lihe. 
Lider di Alianza Nacional (NA) Silveria Jacobs 
a condena e violencia, declarando, “Violencia 
motiva politicamente di cualkier tipo no tin luga 
absolutamente den nos dushi St. Maarten. Esaki 
no ta ken nos ta.” Lider di Partido Democratico 
(DP) Sarah Wescot-Williams y lider di Partido pa 
Progreso (PFP) Melissa Gumbs tambe a denuncia 
e atake, bogando pa paz y union. Lider di partido 
Pueblo Uni (UP) Omar Ottley a enfatisa e neces- 
idad di e comunidad pa para contra violencia cu 
arma, mientras lider di Soualiga Action Movement 
(SAM) Franklin Meyers a cancela e reunion publico 
di su partido, expresando condolencia na Arrindell 
y su famia. 


Minister di Husticia Lyndon C.J. Lewis a emiti un 
declaracion condenando e acto di violencia y 
expresando condolencia na e famianan afecta. 
El a enfatisa e compromiso di e gobierno na un 
investigacion completo y busca y condena esnan 
responsabel. “Nos ta para cu boso den luto y ta 
extende nos sincero simpatia durante e tempo 
dificil aki,” Lewis a bisa. Tambe el a resalta e nece- 
sidad pa union y adherencia na e balornan central 
di paz y compromiso democratico na Sint Maarten. 


Prome Minister interino Dr. Luc Mercelina a dirigi 
su mes na e nacion, extendiendo su condo- 
lencia y enfatisando cu violencia no tin luga na 
Sint Maarten. El a sigura e publico cu rapportnan 
oficial lo bin pronto y a subraya e importancia di 
mantene paz y democracia. Mientras e investiga- 
cion ta continua, e comunidad di Sint Maarten ta 
keda den shock. E autoridadnan ta trahando dili- 
gentemente pa descubri e motibonan tras di e acto 
horibel aki y pa trece e culpabel dilanti husticia. E 
incidente a subraya e fragilidad di paz y e nece- 
sidad urgente pa solidaridad y no-violencia den e 
esfera politico di e isla. 

DESPUES di e exito sorprendente di e aliansa di Nouveau Front Populaire 
(NFP) den e eleccionnan parlamentario na Francia riba 7 di juli, Bélgica ta 
anticipa un afluencia nobo di exiliadonan fiscal Frances. E resultado di e 
eleccion, cu a duna un mayoria relaciona cu NFP, a causa un aumento den 
consulta di personanan Frances rico cu ta considera di muda pa Belgica, 
particularmente na Brussels. 


Den e ultimo siman, bancario y agentenan di propiedad na Brussels 


Belgica ta preparando pa un ola 
nobo di exiliadonan fiscal Frances 


a informa di un aumento significativo den 
consulta di posibel expatriadonan Frances. “Mi 
a wordo consulta hopi pa Francesnan rico cu 
un biaha mas ta considerando expatriacion”, 
un gerente di un banco na Brussels a bisa cu 
ta un filial di un grupo Frances. E sentimento 
aki a keda ripiti pa un bancario priva y director 
di un agencia di propiedad grandi, kende a 
opta pa keda den anonimo. 


Historicamente, Belgica tabata un destina- 
cion faborito p’e exiliadonan fiscal Frances. E 
districtonan rond di Brussels, manera Uccle, 
Ixelles y Woluwe-Saint-Pierre, a mira prijs di 
propiedadnan subi danki n’e afluencia nan 
aki, cu tambe ta stimula empresanan local. E 
olanan anterior di expatriadonan Frances a 
wordo reubica durante periodonan di aumento 
significativo di impuesto, manera bou di Prome 
Minister Alain Juppé na 1995-1997 y e tasa 
di impuesto proponi pa presidente François 
Hollande di 75% na 2012. 


E preocupacion reciente entre e ciudadanonan 
Frances rico ta wordo impulsa p’e temornan di 
un posibel reestablecemento di impuesto riba 
patrimonio (ISF) y cambionan den impuesto 
riba propiedad y e prélèvement forfaitaire 
unique (PFU). E PFU, introduci na 2018, ta un 
impuesto unico cu a subi na 30% riba entrada 
y ganashi di capital. 


“Algun di nos clientenan a bolbe Francia ora 
cu e ley di presupuesto di 2018 a aboli ISF . 
Awe, nan ta preocupa pa nan posibel reinsta- 
lacion”, un bancario a comenta. E tendencia 
di investigacion ta bay mas leu cu Brussels, 
te cu Ginebra, loke ta indica un consideracion 
mas amplio di e reubicacion entre e poblacion 
acomoda di Francia. 


Mientras Belgica ta preparando pa un otro ola 
di exiliadonan fiscal Frances, e impacto riba 
e economia local y e mercado di propiedad 
ainda no ta ser mira. 

We Are 


Join Our Award-Winning Team 
#21 TOP HOTELS IN THE WORLD ON TRIPADVISOR 
THE FIRST CARBON NEUTRAL RESORT IN THE CARIBBEAN 
HIRING 


OPEN POSITIONS 


APPLY ONLINE AT: WWW.BUCUTI.COM/CAREERS 


BENEFITS 


ATTRACTIVE SALARIES WITH VARIOUS BONUS OPPORTUNITIES 
5-DAY WORKWEEK (40-HOURS A WEEK) 
WITH UP TO 27 VACATION DAYS BASED ON YEARS OF SERVICE 
GYM MEMBERSHIP WITH BODYZONE AND CUTS & CURVES 
+ LIFE AND HEALTH INSURANCES 
SAVINGS & LOAN PROGRAM 
EMPLOYEE DISCOUNTS AT TARA ECO, 
A MAJOR LOCAL SUPERMARKET AND GARAGE 


HOST/HOSTESS (AM/PM) 


ROOM ATTENDANT 
HOUSEMAN 


FRONT OFFICE SUPERVISOR 


HOUSEKEEPING SUPERVISOR 


DIRECTOR OF SALES & MARKETING 
SUSTAINABILITY MANAGER 


HR COORDINATOR 
RESERVATIONS COORDINATOR 


COOK 


CONCIERGE/FRONT DESK AGENT 


AGRICULTORNAN 
Venezolano 
manera 


Roberto Latini ta experenciando un subida 
den produccion di aros y maishi, danki na 
prestamonan di fertilisante y simia di gremi- 
onan agricola. Latini, cu ta cultiva mas di 300 
hectar na Portuguesa, ta atribui su capacidad 
pa planta e cosecha di e temporada aki n’e 
prestamonan esencial aki. 


Debi n’e retonan economico severo di 
Venezuela, prestamonan bancario tradi- 
cional a bira scars, cu inflacion subiendo mas 
di 50%. Como respuesta, por lo menos seis 
gremio na Portuguesa y 20 grupo di compra 
di cosecha nacionalmente a interveni pa 
proporciona financiamento, permitiendo agri- 
cultornan inverti den suministro y ekiponan 
necesario pa combati cortenan di utilidad. 


E sosten aki a reverti un decadencia di añanan 
largo den produccion di cosecha basico. 
Produccion di aros y maishi blanco a subi 
na 1.2 miyon tonelada metrico aña pasa, un 
aumento di 29% for di 2022, aunke ainda leu 
di e 3.4 miyon tonelada produci un decada 
pasa. 
A pesar di e ganashinan aki, e condicion 
di e prestamo aki por ta dificil, hopi biaha 
rekeriendo pago bek cu e cosecha, cual 
algun agricultor chikito ta lucha pa cumpli. 
Sin financiamento regular di banconan, hopi 
productor ta core riesgo di cera nan opera- 
cion. 
Agricultura Venezolano a enfrenta hopi obsta- 
culo den e ultimo decada, incluyendo control 
di prijs y moneda, nacionalisacion di tera, 
scarsedad di combustibel, y utilidad publico 
fayando. E reforma di moneda di Presidente 
Nicolas Maduro na 2019, permitiendo trans- 
accionnan den dollar, a proporciona algun 
alivio, pero retonan ta persisti. 


Gerardo 
Mendoza, 
hefe 
di 
consultorio 


Agrotributos, ta destaca e falta di proteccion 
financiero p’e sector agricola. Firma consultor 
local Globalscope ta raporta cu prestamonan 
bancario disponibel ta totalisa alrededor di 
$330 miyon, principalmente pa cosecha di 
exportacion na escala chikito. 


Cu prestamo di cumpradonan 


Agricultornan Venezolano ta aumenta produccion di aros y maishi 


Agricultor manera Latini y otronan a tuma pasonan innovativo, manera 
instala panelnan solar y drecha camindanan local, pa enfrenta proble- 
manan di infrastructura. Sinembargo, manera economista Hermes Perez 
ta adverti, aumento di costo di produccion y inflacion por hiba na prijs 
mas halto pa consumidornan. 

UN experto maritimo Chines prominente a haci un yamada na Beijing pa 
fiha un liña di tempo definitivo pa Filipinas retira for di Second Thomas 
Shoal. Wu Shicun, fundado di e National Institute for South China Sea 
Studies estableci na Hainan, a describi e enfrentamento actual como un 
“herida sangrante” cu ta rekeri solucion inmediato. 


China a wordo urgi pa fiha un deadline pa 
Filipinas retira for di Second Thomas Shoal 


E Second Thomas Shoal a bira un punto 
central di tension den e Lama Sur di China, cu 
e BRP Sierra Madre tuma den beslag, un barco 
naval Filipino den mal estado, simbolisando 
e tension. E rif aki, parti di e disputa di e 
islanan Spratly, a presencia varios confron- 
tacion entre forsanan Chines y Filipino. 


Wu Shicun a enfatisa e necesidad pa un 
deadline firme pa termina loke el a yama e 
“wega di pushi y raton” riba e rif sumergi. 
El a sugeri cu si Manila no cumpli, Beijing 
mester considera blokia suministro p’e barco, 
forsando asina un solucion. 


E situacion na Second Thomas Shoal ta parti 
di un set mas amplio di tensionnan den e 
Lama Sur di China. Desaroyonan recien ta 
inclui e despliegue di e barco hospital mas 
grandi di China, e Silk Road Ark, n’e awanan 
disputa, y e establecimento di un liña directo 
di comunicacion entre e oficinanan presiden- 
cial di China y Filipinas pa preveni enfrenta- 
mento. 


Den un contexto relaciona, lidernan militar 
Filipino y Hapones a bin ta discutiendo sigur- 
idad regional, indicando un postura mas 
“tribi” di Hapon cu por influencia e dinamica 
den e Lama Sur di China. Ademas, Filipinas 
tambe ta preparando pa posibel conse- 
cuencia di tensionnan creciente entre Taiwan 
y China. 


Mientras e medidanan aki ta indica inten- 
tonan pa maneha y baha e tensionnan, e 
skepticismo ta keda halto. E comunidad 
internacional ta sigui observa di cerca con e 
maniobra strategico aki ta desaroya, consci- 
ente cu e riesgonan den e Lama Sur di China 
ta mas halto cu nunca. 


E necesidad pa un solucion pacifico y duradero 
ta urgente, como e ramificacion geopo- 
litico di e disputanan actual por impacta no 
solamente stabilidad regional pero tambe e 
rutanan di comercio maritimo global. 

E autoridad di competencia di Italia a inicia un investigacion 
riba e marcanan di moda di luho Armani y Dior pa acusacionnan 
di explotacion di trahadonan den nan cadena di suministro. 
E investigacion ta enfoca riba si e marcanan aki a engaña 
consumidonan tocante nan practicanan di produccion etico, 
meymey di informenan di salario inadecuado y condicionnan 
di trabou malo. 
E declaracion di e autoridad ta destaca cu tanto Armani como 
Dior por a emiti declaracionnan falso relaciona cu nan respon- 
sabilidad social, particularmente tocante e trato di trahadonan 
door di nan proveedonan. Inspeccionnan a wordo realisa na 
varios empresa dentro di e Grupo Armani y e Grupo Dior, 
propiedad di LVMH, diamars. 


E investigacion tin como meta pa determina si e marcanan a 
participa den conducta ilegal den mercadeo y benta di paña y 
acesorionan, violando e Codigo di Consumidor di Italia. Si nan 
wordo haya culpabel, e companianan por enfrenta multanan di 
te cu €10 miyon ($10.9 miyon). 
Marcanan di moda di luho manera Armani y Dior pa hopi tempo 
a enfatisa nan compromiso cu artesania y calidad, hopi biaha 
implicando cu nan prijsnan halto y produccion Europeo ta 
sigura practicanan etico. Sinembargo, e investigacion aki ta 
desafia e percepcion aki, revelando cu hasta marcanan di nivel 
halto por ta liga na practicanan laboral explotado. 


Segun e autoridad di competencia, algun proveedor pa Armani 


y Dior a emplea trahadonan na salario inadecuado y a forsa 
nan pa traha oranan largo bou di condicionnan insigur. E revel- 
acion aki ta contrasta fuertemente cu e standard di excelencia 
di produccion publica door di e marcanan. 


E investigacion ta sigui acusacionnan di fiscalnan di Milan cu 
varios empresa propiedad di Chines na Italia, cu ta produci 
productonan di luho pa Dior y Armani, a abusa sistematica- 
mente di nan empleadonan. E empresanan aki ta wordo acusa 
di somete trahadonan na condicion duro, intensificando ainda 
mas e scrutinio riba e industria di moda di luho. 


Como respuesta, Dior a declara cu autoridadnan Italiano a 
informa nan di practica ilegal na dos di nan proveedo di produc- 
tonan di cuero. Dior a condena e actonan aki, declarando cu 
nan ta contradeci e balornan di e marca y e codigo di conducta 
di nan proveedonan. E compania a stop di haci pedido nobo 
cu e proveedonan implica y ta cooperando cu e autoridadnan. 


Armani a nenga e acusacionnan pero a expresa disponibilidad 
pa coopera cu e investigacion. E compania ta keda confia den 
un resultado faborabel, afirmando cu e acusacionnan no tin 
merito. 
E investigacion aki ta saca na cla e problemanan persis- 
tente di explotacion laboral den e industria di moda, urgiendo 
consumido y autoridadnan pa responsabilisa hasta e marcanan 
mas prestigioso pa nan practicanan den cadena di suministro. 


Armani y Dior bou di investigacion na Italia 


Pa acusacion di explotacion di trahadonan 

SHONNAN amante di domino riba steroid, e famoso tempo- 
rada di domino aya n’e palacio di domino na Kudawecha, 
mundialmente conoci como Domino Square Garden, ta 
bay cuminsa diasabra awor, 20 di juli, pa 8’or di anochi! Si 
señores, amante di domino estilo AI, e palacio di domino na 
Kudawecha a haya un “overhaul” completo, y a keda manera 
nan ta bisa na hermana isla Corsou “lulush-lulush”! 


Lombra so, blink blink, “spic en span” manera nan sa bisa na 
Hulanda, un cos di admira y e diasabra aki lo tin bautismo y 
habrimento di temporada di domino bush league cu e bataya 
entre e dos rivalnan eterno, nada menos cu Team Snor y Bou 
Palo Gang! 


Fanaticada di domino, esaki no ta cos di perde! Manera 
semper, entrada pa publico en general ta completamente 
gratis, y durante half time e pasapalonan lo core manera 
trein totalmente por nada. E lider di Team Snor, e flamante 


Nelson “Snor” Perez, kiermen cu e aña aki nan kier habri 
“with a BANG!” Su meta ta pa cera e temporada na 
december invicto, “zonder kleerscheuren” manera ta bisa 
na Hulandes! Un meta hopi ambicioso, pero manera Snor 
mes ta bisa “Shoot for the stars, if you miss, you can still 
reach the moon!” 


Kiermen shonnan, diasabra awor, 20 di juli, cuminsando pa 
8or di anochi, e mondi lo wordo pega na candela, e bataya 
den pega piedra lo cuminsa c’un encuentro clasico, esta e 
wega grandi entre Team Snor contra Bou Palo Gang. Ken lo 
t’e prome vencedor? Ken lo t’e prome victima? 
Bin presencia pa bo mes diasabra awor n’e unico y mundi- 
almente famoso Domino Square Garden aya net n’e grens 
entre Calabas y Kudawecha. Yega! 


D E P O R T E 


deporte@awemainta.com 


Team Snor y Bou Palo Gang lo habri temporada! 


MADBOR 
C o n s u l t a n c y 


Documento Comercial y Support 


Oferta / Presentacion 
Programa di rekisitonan 
Citacion 
Informacion 
Contrato (den concepto) 


Operacion 


Analisis di Proceso 
Descripcion di Proceso 
Descripcion di Protocol 


Apoyo Empresarial 


Mediacion 
Consulencia/ Conseho 
Comersialisacion 


Documentacion oficial (di e empresa) : 


Prepara 
Verifica 
Traduccion-4 idioma: 
(Ingles, Hulandes, Spaño, Papiamento) 


Priva 


Scirbi carta (oficial) - 4 idioma 
Traha Curriculum Vitae 
Carta di solicitud 
Mediacion serca instancianan - 4 idioma 



Ban 
Papia 


Turning Ideas into Breakthrough Solutions 


+297-7456724 

E alcalde di Paris, Anne Hidalgo, a duna su mes un baño 
historico den e riu Seine riba diaranson, marcando e culmi- 
nacion di un esfuerso importante di limpiesa net na tempo 
p’e Weganan Olimpico 2024. Hunto cu mas o menos 100 
funcionario, atleta y residente local, Hidalgo su landa- 
mento a celebra e mehoracion di calidad di awa, cu a wordo 
considera sigur p’e eventonan olimpico. 


Durante e ultimo siglo, landa den Seine tabata prohibi pa 
motibo di contaminacion. E esfuersonan pa limpia e riu 
tabata continuo, y e iniciativa mas reciente y substancial a 
costa €1.4 biyon. Esaki a inclui e construccion di un alma- 
cenamento di awa di yobida grandi p’e captura di awasero 
y evita cu awa sushi y carga cu bacteria ta drenta e riu. E 
sistema, operativo for di juni, ta un componente clave pa 
garantisa cu e riu ta keda limpi durante e Weganan. 


A pesar di e nivelnan fluctuante di contaminacion na inicio di 
aña, e testnan reciente a mustra un mehoracion significativo, 
cu a permiti pa celebra eventonan di triatlon y marathon di 
natacion na Seine. Sinembargo, e organisadonan olimpico 


tin plannan di contingencia pa pospone of reubica e even- 
tonan si e awasero fuerte causa un deterioro den e calidad 
di awa. Tony Estanguet, presidente di e comite organisado di 
Paris 2024, a expresa su confiansa den e preparacionnan y 
a indica e impacto transformador di e Weganan riba e infra- 
structura di e ciudad. 


E esfuerso di limpiesa tambe tabata tin un impacto posi- 
tivo riba bida silvestre local, cu mas cu 30 especie di pisca 
awor presente den Seine, compara cu solamente tres na 
1970. Minister di Deporte Frances, Amélie Oudéa-Castéra, 
y triatleta olimpico Leonie Périault tambe a apoya mehora- 
cion di calidad di awa, y Périault a participa den eventonan 
di prueba sin problema. 


Mientras cu e retonan ta persisti, particularmente cu patron- 
chinan climatico impredecibel, e limpiesa exitoso di e Seine ta 
representa un logro significativo pa Paris. Mientras e ciudad 
ta preparando p’e inauguracion di e Weganan Olimpico riba 
26 di juli, e Seine ta bira un simbolo di progreso ambiental y 
renobacion urbano. 


Alcalde di Paris ta landa den Seine mientras 
e riu ta wordo limpia p’e Weganan Olimpico 

E mundo di baseball a enfoca riba Globe Life Field na Texas 
diamars anochi p’e di 94 Major League Baseball All-Star 
Game. E Liga Americano a continua cu su dominio reciente 
cu un emocionante victoria riba e Liga Nacional, a pesar 
di un fuerte comienso di e fenomeno nobato di Pittsburgh 
Pirates, Paul Skenes. 


E wega tabata yen di momentonan memorabel, cuminsando 
cu e homerun electrisante di tres careda di Shohei Ohtani 
cu inicialmente a pone e Liga Nacional dilanti. E actuacion di 
Ohtani tabata similar n’e alegria y energia evidente cu Juan 
Soto a trece, kende a entretene tanto e fanaticonan como su 
compañeronan di team durante henter anochi. 


E Liga Americano a responde cu un impresionante picheo di 
Mason Miller y bateo contundente, specialmente di Jarren 
Duran. Duran su homerun di bentaha finalmente a sigura e 


victoria p’e Liga Americano y a gana e honornan di MVP pa 
su actuacion destaca. 


Ademas di e wega, e Homerun Derby reforma tabata un punto 
culminante importante di e evento, aunke el a laga algun 
fanatico cu gana di mas. Jake Mintz y Jordan Shusterman 
di Baseball Bar-B-Cast a indica cu a pesar di cu e compe- 
tencia a presenta momentonan excitante, e tabata sinti un 
tiki despresiante. E duo a specula si cu edicionnan futuro di 
e Derby por inclui mas di e batiadonan mas grandi di base- 
ball pa aumenta e emocion. 


Por lo general, e MLB All-Star Game 2024 a presenta un 
anochi excitante, mustrando e miho talentonan di e deporte 
y dunando un competencia captivante. Fanaticonan lo warda 
ansiosamente e ‘Midsummer Classic’ di e siguiente aña pa 
mira si Liga Americano por sigui cu su racha di gana. 


Na Globe Life Field 


Liga Americano a triunfa den e MLB All-Star Game 2024 

TIGER Woods ta bek den accion na Royal 
Troon na Escocia p’e British Open, determina 
pa silencia criticonan cu ta pidi p’e retira. 
A pesar di no a pasa e corte den su ultimo 
dos campeonatonan grandi, Woods ta keda 
enfoca y confia den su habilidad pa competi. 
Colin Montgomerie, un ex-campeon di Ryder 
Cup, recientemente a sugeri cu tabata tempo 
pa Woods retira. Montgomerie a remarca, “Tin 
un tempo pa tur deportista pa bisa ayo, pero 
ta hopi dificil pa bisa Tiger ta tempo pa bay.” 
Woods, sinembargo, tabata lihe pa rechasa e 
nocion aki. “Como un campeon di pasado, mi 
ta liber pa scoge te ora mi tin 60,” Woods a 
contesta. “Colin no ta. E no ta un campeon di 
pasado, pues e no ta liber pa scoge. Pues e no 
ta haya e oportunidad pa tuma e decision ey. 
Ami si.” 
Woods a enfrenta retonan significante den 
añanan recien, incluyendo multipel lesion y 
cirugianan, causando retironan y no a pasa 
e corte den cinco di e ultimo seis torneonan 
grandi. Sinembargo, e ta keda enfoca riba su 
wega y a bin ta entrena intensivamente. “Nos 
a bin ta trahando duro den gym. Curpa a bin 
ta sinti miho pa por haci cosnan asina, y e ta 
traduci den por bati e bala miho,” Woods a 
bisa. 
E siman aki ta marca e prome biaha desde 
2019 cu Woods lo competi den tur cuatro 
torneo grandi den un solo aña. Su compro- 
miso n’e deporte ta keda fuerte, a pesar di 
a baha for di e rol como capitan di Ryder 
Cup 2025 y ta envolvi den negociacionnan 
compleho cu e Fondo di Inversion Publico di 
Saudi Arabia. “Nos ta haciendo progreso. Mi 
no por bisa bo mas cu esey djis pasobra nos 
no ta bay negocia pafo,” Woods a splica. 


Pa loke ta su propio actuacion, Woods ta firme 
cu e no t’ey djis pa show. “Mi lo hunga tanten 
cu mi por hunga y mi ta sinti cu mi por ainda 
gana e evento,” el a declara firmemente. Ora 
a puntr’e si e ta kere cu e por gana ainda, 
Woods a contesta confiadamente, “No.” 
Cu su spirito competitivo intacto, Woods tin 
como meta pa haci un bon actuacion na Royal 
Troon, demostrando cu e ta leu di ta termina 
den e mundo di golf. 


Tiger Woods ta desafia peticionnan pa retiro 


Y ta prepara p’e British Open na Royal Troon 

NASCAR a enfrenta scrutinio recientemente pa su maneho 
di incidentenan riba pista, cu decisionnan clave ta trece 
claridad riba loke pilotonan por y no por haci durante care- 
danan. 
Den un careda di truck na Nashville, Layne Riggs a wordo 
penalisa dos buelta pa a contraataca Stefan Parsons, 
despues di un advertencia di oficialnan di NASCAR tocante 
su comportacion agresivo. E Senior VP di competencia di 
NASCAR, Elton Sawyer, a splica cu e decision aki a wordo 
tuma pa reenforsa e reglanan contra contraatake. 


Bubba Wallace a wordo multa $50,000 pa a dal porta di Alex 
Bowman durante e cool-down lap na Chicago. E gravedad di 
e incidente, cu a causa e wielnan di Bowman pa lanta for di 
tera, a hustifica e multa, segun Sawyer. Den contraste, Chase 
Elliott no a haya multa pa un contacto leve cu Daniel Suarez 
den e mesun careda, resaltando e diferencia den gravedad 
entre e dos incidentenan. 


Corey LaJoie no a wordo multa pa su contacto cu Kyle Busch 
na Pocono Raceway. NASCAR a considera esaki un incidente 
di careda, bisando, “Nos ta laga e muchanan core.” LaJoie 
mes a reconoce riba su podcast “Stacking Pennies” cu bou 
di reglanan mas estricto, e por a wordo penalisa pa contacto 


evitabel. 


E decisionnan ta mustra e enfoke matisa di NASCAR pa 
regula e comportacion di piloto. Sawyer a enfatisa e impor- 
tancia di contexto, manera subraya den e resultadonan dife- 
rente pa Wallace y Elliott. Mientras e contacto leve di Elliott 
a wordo mira como parti di careda normal, e movecion mas 
agresivo di Wallace a resulta den un castigo. 


Algun, manera e doño di auto di Wallace, Denny Hamlin, ta 
kere cu percepcion publico a influencia e multa, sugeriendo 
cu NASCAR a actua debi n’e visibilidad di e incidente riba 
camara. Esaki ta lanta preguntanan tocante consistencia y e 
rol di optica den e accionnan disciplinario di NASCAR. 


E incidente di LaJoie-Busch, cu a keda sin wordo penalisa, 
ta subraya e preferencia di NASCAR pa auto-vigilancia 
den cierto situacion. Pilotonan ta wordo spera di maneha 
disputa riba pista nan mes a menos cu tin un contraatake 
cla of comportacion peligroso. 
E accionnan reciente di NASCAR ta ilustra nan esfuerso pa 
mantene competencia husto mientras ta permiti pilotonan 
competi agresivamente, tanten cu siguridad y deportividad 
ta wordo manteni. 


Decisionnan di NASCAR bou di scrutinio 


despues di incidentenan reciente 

Shogun ta lidera nominacionnan p’e 


Premio Emmy 


E serie “Shogun” ta lidera e lista di nominadonan p’e di 76 
edicion di Premio Emmy cu 25 nominacion. “The Bear” ta 
sigui’e, kibrando record den e categoria di comedia cu 23 
nominacion. “Only Murders in the Building” y “True Detective” 
tambe ta destaca cu 21 y 19 nominacion respectivamente. 
Den e categoria di miho serie di drama, “Shogun” lo competi 
contra titulonan manera “The Crown”, “Fallout”, “The Gilded 
Age”, “The Morning Show”, “Mr. and Mrs. Smith”, “Slow 
Horses” y “The 3 Body Problem”. “The Crown”, den su ultimo 
temporada, a ricibi 18 nominacion, cu actuacionnan destaca 
di Elizabeth Debicki, Dominic West y Imelda Staunton. Den 
actuacion, Hiroyuki Sanada di “Shogun” y Anna Sawai ta 
destaca entre e nominadonan, hunto cu nombernan grandi 
manera Idris Elba, Jenniffer Aniston y Reese Witherspoon. 
E ceremonia ta priminti di ta un competencia fuerte entre 
produccion y talentonan excepcional. 


Shannen Doherty ta finalisa su 


divorcio un dia prome cu e fayece 


E actriz Mericano Shannen Doherty, conoci pa su papelnan 
den Beverly Hills, 90210 y Charmed, a finalisa su divorcio for 


di e fotografo Kurt Iswarienko net un dia prome cu su fayeci- 
mento dia 13 di Juli, 2023 na edad di 53 aña. Segun e revista 
People, Doherty a firma e papelnan di divorcio dia 12 di Juli y 
Iswarienko a completa e proceso 24 ora despues. E pareha, 
casa for di 2011 te cu 2023, a yega na un acuerdo mutuo pa 
disolve nan matrimonio pafo di corte, incluyendo un areglo 
riba nan propiedad y derechonan matrimonial. Doherty, cu 
tabata batayando contra cancer na pecho for di 2015, a 
anuncia un recaida na 2020. Su publicista, Leslie Sloane, a 
confirma su morto, marcando e fin di un lucha largo y yen 
di curashi contra e enfermedad. Doherty a bira famoso cu 
su actuacion como Brenda Walsh den Beverly Hills, 90210 
y Prue Halliwell den Charmed. Su carera a cuminsa na Los 
Angeles na edad di 10 aña. 


Jack Black ta cancela concierto pa via 
di un ‘joke’ di un miembro di su banda 


JACK Black, e actor y comediante conoci pa su papelnan 
den “School of Rock” y “Kung Fu Panda,” a anuncia e cancel- 
acion di e gira di su banda, Tenacious D. 


FARANDULA 


→ 

E motibo tabata un broma inapropia di su compañero, Kyle 
Gass, durante un concierto na Sydney, Australia. Den e 
evento, Black a regala Gass un bolo di cumpleaños, na cual 
Gass a responde: “E siguiente biaha, no faya” referiendo na 
un intento di asesinato reciente contra Donald Trump. Black 
a expresa riba Instagram cu nunca e lo a pordona discurso 
di odio ni fomenta violencia politico, y cu, despues di hopi 
reflexion, no a considera apropia pa sigui cu e gira. E reac- 
cion di e publico tabata mixto, cu hopi siguido criticando 
Black. Gass a pidi despensa publicamente, admitiendo cu 
su comentario tabata inapropia y peligroso, y a reafirma su 
condena na violencia politico. 


Servando y Florentino revitalisando 


salsa na Caracas 


SERVANDO y Florentino Primera, yiunan di e legendario 
Alí Primera, a cuminsa un crusada emocionante pa revit- 
alisa salsa na Caracas. Den menos di 24 ora, nan a convoca 
nan fanaticonan via rednan social pa un serie di concierto 
improvisa na stacionnan di metro y plasanan di e ciudad. E 
rumannan, awor parti di e banda ficticio “Capitán Basura”, a 
interpreta nan exito grandi y a rindi honor na maestronan di 
salsa manera Willie Colón y Héctor Lavoe. E “ruta di escape” 
a cuminsa na Plaza Sucre y a termina na Plaza Brión di 
Chacaíto, atrayendo miles di fanatico. C’un ambiente yena 
di musica, emocion y productonan promocional di marcanan 
local, Servando y Florentino a reafirma nan compromiso cu e 


genero, primintiendo di sigui lucha pa mantene salsa bibo y 
anunciando nan siguiente concierto na november. “Salsa no 
por muri”, nan a sigura, lagando nan siguidonan cu curason 
yena di speransa y ritmo. 


Andrea Bocelli ta celebra 30 aña di 


carera c’un album nobo “Duets” 


E famoso tenor Italiano Andrea Bocelli ta preparando pa 
lansa su album nobo, Duets, dia 25 di october via Decca 
Records-Sugar Music. E album aki, conmemorando su 30 
aña di carera, ta inclui 32 track, incluyendo colaboracion 
stima y grabacion nobo cu artistanan manera Ed Sheeran, 
Dua Lipa, Jennifer Lopez, Marc Anthony, Karol G, y Shania 
Twain. Duets ta introduci e single nobo “Da Stanotte in 
Poi (From This Moment On)” cu Shania Twain, un version 
re-imagina di su exito produci pa Rick Nowells. Bocelli ta 
refleha riba su experiencianan colaborando cu talentonan 
global, describiendo e proceso como “intimo y profundo.” 
Ademas di e album, Bocelli lo wordo honra na Lajatico, 
Italia, cu presentacionnan riba 15, 17, y 19 di juli. E tributo, 
incluyendo streanan manera Ed Sheeran y Russell Crowe, 
lo wordo filma p’e lansamento cinematico Andrea Bocelli 
30: The Celebration y complementa p’e documental Andrea 
Bocelli: Because I Believe. 


Shakira a cobra dos miyon dollar 


Pa su presentacion na final di e Copa America 2024 


DIADOMINGO ultimo, 14 di juli, durante e final di Copa 
America 2024 entre Argentina y Colombia, Shakira a ofrece 
un show espectacular den e halftime cu a laga tur hende 
asombra. E presentacion di e cantante Colombiano, cu a 
dura mas o menos seis minuut, 
→ 

a inclui un mix di su exitonan y a tuma luga den Hard Rock 
Stadium na Miami, Merca. 
Segun e periodista Juan Etchegoyen di Mitre Live, Shakira 
a cobra un cifra impresionante di dos miyon dollar pa su 
actuacion cortico pero impactante. E suma aki tabata 
parti di un inversion significante realisa pa Confederacion 
Sudamericano di Futbol (Conmebol) pa ofrece un especta- 
culo di nivel halto. E halftime a extende te 20 minuut debi 
n’e montahe y desmontahe di e escenario, demostrando e 
esfuerso y recursonan destina p’e evento memorabel aki. 


Karol G a haya hopi critica pa su 


actuacion cantando himno di Colombia 


KAROL G, orguyoso di su raiznan, a interpreta e Himno 
Nacional di Colombia den e final di Copa America den Hard 
Rock Stadium na Miami. Bisti cu e uniform di su seleccion, 
el a emociona e assistentnan presente, kendenan a graba e 
momento. Sinembargo, riba rednan social, e reaccion tabata 
mixto. Aunke hopi a aplaudi su trayectoria, otronan a critica 
su interpretacion cualificando e como “floho” y a comenta 
cu no a compronde e letra bon. Comentario manera “No a 
compronde” y “E himno no ta pa bo” a refleha e criticanan. 
Di otro banda, tabatin elogio, destacando su orguyo nacional 
y su exito den musica: “Bo a canta bunita” y “Te unda bo a 
yega”. 


Te awor, Karol G no a responde n’e criticanan. E cantante 
lo cera su gira mundial “Mañana será bonito” na Spaña, 
despues di a recore varios pais. 


Wiz Khalifa deteni na 


Rumania pa huma marihuana 


E rapper Mericano Wiz Khalifa a wordo deteni brevemente na 
Rumania pa huma marihuana den un festival na Costinesti. 
Autoridadnan a haya 18 gram di cannabis den poder di e 
artista, kende ta wordo investiga pa “posesion di droga di 
alto risico”. Segun e leynan Rumano, posesion di cannabis 
por wordo castiga cu entre tres luna y dos aña di prizon, 
dependiendo di e cantidad haya. Khalifa, nomina p’e premi- 
onan Grammy y Globo di Oro, a cende un porro durante su 
actuacion diasabra ultimo, un di e eventonan mas destaca 
di e certamen. Despues di e concierto, el a wordo deteni, 
pero despues a wordo libera. Riba su rednan social, Khalifa 
a gradici e trato respetuoso ricibi y a expresa su intencion 
di regresa Rumania sin ripiti e infraccion. E organisadonan 
di e festival a enfatisa nan politica di “cero tolerancia” pa cu 
e consumo di substancia prohibi y lo tuma medidanan pa 
garantisa un ambiente sigur pa tur e assistentnan. 


Karol G lo transmiti su ultimo concierto 


“Mañana Será Bonito” en bibo via YouTube 


E cantante Colombiano Karol G a anuncia cu e lo transmiti 
e ultimo concierto di su gira “Mañana Será Bonito” en bibo 
via YouTube dia 23 di Juli for di Madrid. Karol G a expresa 
su gratitud na su fanaticonan pa compañe den e biahe aki, 
describiendo e como un experiencia increibel y inolvidabel. 
“Nos ta cerca di tin e ultimo concierto di e tour aki y ta dificil 
pa despedi di algo cu a significa asina hopi pa tur hende, 
pero e tempo a yega y mi kier pa nos celebr’e hunto”, el a 
comenta riba su cuenta di Instagram. 
→ 

Karol G a destaca e importancia di celebra e evento aki 
na grandi. E gira, cu a promove su album “Mañana Será 
Bonito”, tabata un exito mundial, hibando e pa presenta den 
stadionnan rond mundo y convertiendo e den e prome artista 
na Spaño pa yega e prome luga riba e listanan Mericano. 


Adele ta anuncia pausa di musica pa 


‘recarga su creatividad’ 


ADELE a anuncia plannan pa un 
pausa significante for di e industria 
di musica. Papiando cu e trans- 
misor Aleman ZDF, e cantante a 
revela, “Mi tanki ta basta bashi n’e 
momentonan aki. Mi no tin ningun 
plan pa musica nobo.” Adele tin 
intencion di aleha for di e spot- 
light despues di su residencia di 
10 fecha na Munich, expresando 
un deseo pa explora otro avenidanan creativo. 


A pesar di su fama mundial, Adele ta admiti un relacion 
complica cu e bida di celebridad. “Mi no gusta ta famoso,” el 
a declara, enfatisando su pasion pa musica riba e trampanan 
di fama. Esaki no t’e prome biaha cu Adele a tuma un pausa 
pa recarga su creatividad. Su lansamento di album—”19” 
na 2008, “21” na 2011, “25” na 2015, y “30” na 2021—ta 
demostra un patronchi di ritmo delibera. Reflehando riba su 
carera, Adele un biaha a bisa Rolling Stone, “Mi carera no ta 
mi bida. E ta mi hobby.” Fanaticonan lo mester tin pasenshi 
mientras Adele ta hala atras pa re-energisa. 


‘No tin idea con el a hay’e’ 


Eminem ta uza sample di Mouth & MacNeal 


EMINEM a sorprende Mouth & MacNeal inesperadamente 
door di sample nan cancion “Land Of Milk And Honey” den 


su album nobo, The Death of Slim Shady (Coup de Grâce). E 
track “Lucifer” ta incorpora e cancion di 1971 aki, sorpren- 
diendo Sjoukje Smit, antes conoci como Maggie MacNeal 
di e duo Hulandes. Smit, awor 74 aña, ta haya esaki chis- 
toso y ta remarca, “E ta un anecdota great pa un fiesta di 
cumpleaños.” Aunke e no tabata un hit grandi, “Land Of Milk 
And Honey” tabata e B-side di nan single di mas exitoso, 
“How Do You Do.” 
Hans van Hemert, co-escritor di e cancion, ta specula cu Dr. 
Dre, e productor di e album, por a scucha e cancion tempo 
e tabata mucha. E ta considera e sample “un corona” riba 
su trabou y ta spera pagonan di derecho di autor, notando 
cu su nomber ta wordo credita. E conexion inespera aki ta 
destaca e influencia duradero di musica atraves di genera- 
cionnan y generonan. 


Ye a wordo demanda atrobe pa uzo 


inhusto di muziek 


YE a wordo demanda un biaha 
mas pa uzo inhusto di musica 
di otro hende. Segun docu- 
mentonan legal, Billboard ta 
raporta cu e rapper di 47 aña a 
uza pidanan di e cancion “MSD 
PT2” den su propio cancionnan 
“Hurricane” 
y 
“Moon” 
sin 


permiso. E compania cu ta doño 
di e derechonan di “MSD PT2” 


ta acusa Ye di a uza y “horta” nan trabou sin aprobacion. 
E demandantenan ta enfatisa cu e caso aki ta bay mas leu 
cu compensacion financiero; e ta regarda e derechonan di 
artistanan y escritornan di cancion pa tin control riba nan 
trabou. 
Anteriormente, Ye a yega na un acuerdo cu e famianan di 
Donna Summer tocante e uzo di su hit “I Feel Love” den su 
cancion “Good (Don’t Die).” Ademas, Ye a ricibi critica di 
Ozzy Osbourne p’e uzo no autorisa di su musica. E comentar- 
ionan antisemita di Ye na 2022 tambe a conduci na conse- 
cuencianan comercial significante, incluyendo e perdida di 
colaboracionnan cu marcanan manera Balenciaga y Adidas. 

Now Playing 


For Showtimes and Online Ticketing: www.caribbeancinemas.com 


Despicable Me 4 


Fly Me To The Moon 


Inside Out 2 


Twisters 


Gru welcomes a new member to the family, Gru Jr., who’s intent on tormenting 
his dad. However, their peaceful existence soon comes crashing down when 
criminal mastermind Maxime Le Mal escapes from prison and vows revenge 
against Gru. 


Sparks fly between a marketing executive and a NASA official as he makes 
preparations for the Apollo 11 moon landing. 


Joy, Sadness, Anger, Fear and Disgust have been running a successful opera- 
tion by all accounts. However, when Anxiety shows up, they aren’t sure how to 
feel. 


Haunted by a devastating encounter with a tornado, Kate Cooper gets lured 
back to the open plains by her friend, Javi, to test a groundbreaking new track- 
ing system. She soon crosses paths with Tyler Owens, a charming but reckless 
social-media superstar who thrives on posting his storm-chasing adventures. As 
storm season intensifies, Kate, Tyler and their competing teams find themselves 
in a fight for their lives as multiple systems converge over central Oklahoma. 

ARUBA Trade & Industry Association (ATIA) ta contento 
pa anuncia e conferencia Lidera cu ta enfoca pa yuda hende 
kibra nan ‘limiting beliefs’ y logra un mentalidad ‘limitless’. 
Herrick Henriquez, Director di ATIA, a splica cu e tema 
‘Limitless’ ta trata di kita limitacion personal y habri pa un 
potencial sin limite. 
  
E conferencia lo conta cu varios orador e aña aki; 
1. Marisol Croes: Un psicologo, Croes lo trata e concepto di 
‘limiting beliefs,’ enfocando riba con hende por kibra barera 
mental pa bira “limitless”. 
2. Jason Geerwin: Conoci pa su compania di Body Zone, 
Geerwin lo papia riba e conexion entre un curpa fuerte y 
un mente fuerte, compartiendo habitonan cu ta contribui na 
forsa fisico y mental. 
3. Zena Dennis Tucker: Un figura conoci na Aruba, Tucker 
a transiciona di e industria di hospitalidad pa bira un coach 
global den ‘customer excellence. E lo elabora con pa logra 
excelencia den servicio na clientenan. 
4. Allistair McCaw: Un autor di buki shete bes y coach 
renombra, McCaw lo papia di cultiva un mentalidad di 
‘Champion Minded’. Su experiencia ta inclui coach di top 
hungado di tennis y trabou cu Asociacion di Tennis di 
Merca. Su buki ta inclui “Champion Habit,” “Mindset is Your 
Super Power,” y “Lead with Purpose Make an Impact.” 
  
ATIA y Aruba Bank ta invita nos hobennan deportivo pa 


participa gratitutamente. Tin 400 luga disponibel pa studi- 
ante entre 14 te 20 aña. Henriquez a enfatisa cu cada carchi 
cu wordo bendi ta contribui na esaki, permitiendo un studi- 
ante pa atende e conferencia completamente gratis. 


E evento pa studiante lo tuma luga dia  6 di september 
2024  na e ballroom di Hilton for di  4:30pm te 6:30pm, 
mientras e evento principal di Lidera lo tuma luga dia 7 di 
september 2024. 
Pa mas informacion y compra di carchi, por tuma contacto 
cu e oficina di ATIA, unda cu e team ta cla pa yuda. 


Aruba Bank ta invita bo pa forma parti di Lidera 2024, e 
conferencia aki ta premira di ta un exito. 


Aruba Bank ta forma parti di e conferencia lidera di ATIA 


Empoderando hende pa kibra nan ‘Limiting Beliefs’ 


25 
Diabierna, 19 Juli 2024 
COMUNIDAD 
AWEMainta 


DESPUES di informacionnan cu a wordo duna durante e 
Conferencia di Prensa di Gobierno di Aruba Dialuna 15 di 
juli, miembronan di prensa a haya oportunidad pa haci 
pregunta na Prome Minister Evelyn Wever-Croes. E manda- 
tario a duna su contesta riba un pregunta basta interesante 
cu a trata e nombramento di señor Nuboer como e director 
nobo di Arubus. 


Basa riba e pregunta aki, Prome Minister a indica cu e 
nombramento di señor Nuboer ta causa controversia. E 
situacion cu Arubus ta aden awor ta delicado y mester un 
director di un reputacion y integridad intachabel pa lidera e 
compania. 


Tanto internamente pa haya e respet di e empleadonan y 
externamente unda tur stakeholder mester atende cu e 
compania pa soluciona problemanan y p’e motibonan ey 


Gobierno a pidi Arubus reconsidera e nombramento aki. 


Prome Minister ta splica cu Arubus ta un compania estatal 
y ta tuma decisionnan riba su mes a base di e reglanan di 
“Corporate Governance”. 
Gobierno no por interveni of revoca e decision pero si 
por duna opinion y por comparti preocupacionnan riba e 
nombramento. 


“Nos Gobierno desde cu mi a bira minister encarga cu inte- 
gridad na aña 2017, a haci integridad un punto di atencion 
y tambe mi a pone hopi prioridad na dj’e. No por ta asina 
cu nos Gobierno tin un maneho di integridad y un compania 
estatal ta haci lo contrario. Manera mi a menciona anterior- 
mente, Gobierno no por tuma e decision of cambia e decision 
di Arubus pero si nos por pidi pa reconsidera e nombramento, 
y esey ta loke nos a haci”, Prome Minister a declara. 


Gobierno no por interveni of revoca e decision di companianan estatal pero 
Gobierno a pidi Arubus pa reconsidera 


e nombramento di e director nobo 

ARUBA Airport Authority N.V. (AAA) a 
organisa un “Emergency Exercise” den 
colaboracion cu Korps Politie Aruba 
(KPA) na Aeropuerto Internacional 
Reina Beatrix. 


E ehercicio aki a wordo organisa segun 
e documento di International Civil 
Aviation Organization (ICAO) y leynan 
local di aviacion di Aruba (AUA-AGA) 
cu ta delinea metodo p’asina test y 
evalua plannan di emergencia di aero- 
puerto, incluyendo un training parcial. 


E proposito di e training aki tabata pa 
evalua tempo di reaccion di KPA den un 
scenario di emergencia. 
AAA a test sistema di notificacion 
di emergencia di aeropuerto, tempo 
di reaccion di Crisis team di AAA, 
setup di e Crisis team, asistencia di e 
“Emergency Response Team”, y tambe 
e team di Siguridad pa cu asistencia 
y coordinacion di acceso y salida pa 


servicionan di emergencia. AAA ta uza 
e resultado di e tipo di entrenamento 
aki pa revisa y actualisa e manual di 
emergencia di aeropuerto. 


AAA ta gradici KPA p’e oportunidad di 


entrenamento y p’asina continua cu e 
bon colaboracion. AAA ta orguyoso di 
su team di boluntario cu a actua como 
victima den e ehercicio aki y tur colega 
y partnernan cu di un manera of otro a 
yuda pa haci e training aki un exito. 


AAA den colaboracion cu KPA a 


realisa un ehercicio di emergencia 


Enfocando riba aspectonan specifico di procedura di reaccion di emergencia 

RECIENTEMENTE, 
Presidente 
di 


Fundacion “e Poder den Mi”, señora 
Geraldine Laclé a wordo instala como 
miembro di Toastmasters International y na 
Aruba Toastmasters Yamanota. Fundacion 
“e Poder den Mi” ta un fundacion cu ta siña 
bo tecnica spiritual (sin fines di lucro) cu e 
meta pa motiva, inspira, eleva y empodera 
tur esnan cu ta desea yena nan bida cu 
positivismo y manifesta tur loke bo ta 
desea. 


Toastmasters International ta un organ- 
isacion mundialmente conoci cu ta dedica 
na desaroyo di habilidad di liderazgo y 
comunicacion di su miembronan. Cu mas 
di 364,000 miembro den mas di 16,200 
club na 145 diferente pais, Toastmasters 
International ta brinda un plataforma pa 
individuonan mehora habilidad di papia den 
publico, maneho di tempo, organisacion di 
pensamento y inspiracion di otro. 


E instalacion di e presidente di Fundacion 
“e Poder den Mi” como miembro di 
Toastmasters International ta marca un 
paso importante den su compromiso pa 
siña y desaroya su habilidad di liderazgo 
y comunicacion, asina e por sigui motiva, 
inspira y empodera e comunidad Arubano 
y mas leu. 


Den su instalacion, e presidente di 
Fundacion “e Poder den Mi” a bisa: “Ta 
un honor pa mi persona di bira parti di 
un organisacion cu tanto prestigio como 
Toastmasters International. Mi lo uza e 
habilidad cu mi lo siña aki pa fortifica mi 
capacidad di lider, orado y motivado, pa mi 
por sigui sirbi mi comunidad cu pasion y 
dedicacion.” 


Pa mas informacion tocante Fundacion “e 
Poder den Mi” y Toastmasters International, 
por bishita nan Instagram oficial of sigui 
nan na red social. 


Presidente di Fundacion ‘e Poder den Mi’ instala 


como Miembro di Toastmasters International 


Y na Aruba Toastmasters Yamanota 

LA Cabana Beach Resort & Casino a recientemente celebra 
dia di aprecio na empleado asina honrando e trabao duro 
y dedicacion di su team excepcional. E dia tabata yena cu 
hopi actividad dibertido, cuminda delicioso, entretenimento 
y creando recuerdonan memorabel hunto den e ocasion cu 
tur hende envolvi. 
E dia a cuminsa c’un dushi desayuno na Chit Chat Cafe, na 
unda cu empleadonan a bini hunto pa disfruta di un variedad 
di cosnan dushi pa desayuno. Esaki tabat’e oportunidad 
perfecto pa miembronan di e team por relaha, combersa y 
cuminsa nan dia den un manera super positivo. 
Mientras e mainta a progresa, e festividadnan a continua c’un 
BBQ Lunch hunto cu entretenimento live pa medio di Jerrino 
Bass y su banda. E BBQ tabata un hit, ofreciendo un seleccion 
sabroso di diferente tipo di carni faborito riba grill. E ambi- 
ente tabata electrico, mientras cu empleadonan a disfruta e 
actividad y festividadnan merdia den bon compania. 
Locual a resalta tabat’e evento di tira bolo, cual a saca e parti 
dibertido di tur empleado afo. Un miembro di e comision 
ehecutivo tabata boluntario p’asina ricibi tur e bolonan tira 
riba dje, cual e empleadonan sigur a disfruta di dje. Hopi 
harimento a yen’e sala mientras cu bolo tabata bula rond tur 
caminda, dushi y hopi pegahoso, treciendo e comunidad di e 
resort hunto pa un merdia hopi leuk y ameno. 
E dia special aki no tabata solamente consisti di weganan 
y diversion, e tabata un celebracion tambe di e excelencia 
di e team aki. La Cabana Beach Resort & Casino orguyosa- 
mente ta reconoce e score di Internal Audit di mas halto, 
cual tabata 97 anto ganando un premio recien di AHATA su 
Impact Award. E logronan aki ta un testimonio di e trabao 
duro y dedicacion cu tur empleado di e resort ta hinca dia 
aden y dia afo. 
La Cabana Beach Resort & Casino ta inmensamente orguyoso 
di cada un miembro di e team pa nan contribucion na tur 
e logronan aki. Cada un di e empleadonan a hunga un rol 
crucial den loke t’e exito di e resort. E resort no lo por a yega 
n’e logronan aki sin e compromiso y esfuerso di su emplead- 
onan. 
Segun General Manager, Joe Najjar: “Mientras nos ta refleha 
e ocasion alegre aki, nos kier extende nos gratitud na tur 
empleado. Danki pa bo dedicacion, trabao duro y sosten. 
Nos ta celebra bo y desea di sigui por celebra hopi mas exito 
hunto.” 


Cu hopi cuminda y actividad: 


La Cabana a celebra dia di aprecio na empleado 

RECETA DI DIA 


Ingrediente: 
2 kilo spare ribs (corta na pida) 
2 cuchara di manteca 
1 siboyo grandi (corta na pida chikito) 
4 djente di conoflok corta chikito 
2 tomati (corta na pida chikito) 
1 promenton berde (corta na pida chikito) 
1/2 promenton cora (corta na pida chikito) 
2 batata (pela y corta na pida grandi) 
1 wortel (pela y corta na pida grandi) 
1 bloki di bouillon di carni 
1 cuchara di sopi pasta di tomati 
1 cuchara di sopi ketchup 
1 cuchara di sopi mosterd 
1 cuchara di sopi yerba di smaak (peterselie, tijmo, selder) 
Salo y peper na smaak 
Awa cayente 


Preparacion: 
Prepara e carni: Sasona e spare ribs cu salo y peper. 


Keinta e manteca: Den un wea grandi keinta e manteca riba 
candela mediano. 


Cushina e carni: Cushina e spare ribs den e manteca te ora 
nan bira bruin na tur banda. 


Agrega e berduranan: Agrega e siboyo, conoflok, tomati, 
promenton berde, y promenton cora n’e wea. Cushina te ora 
e siboyo bira moli. 


Agrega e resto di ingredientenan: Agrega e batata, wortel, 
bouillon di carni, pasta di tomati, ketchup, mosterd, yerba di 
smaak, salo y peper na e wea. 


Cushina e stoba: Basha awa cayente den e wea te ora e cubri 
e ingredientenan. Laga e stoba herbe riba candela abou pa 
mas of menos 2 ora, of te ora e carni ta moli y e batata ta 
gaar. 


Sirbi: Sirbi e Spare Ribs Stoba cayente, cu aros blanco si bo 
gusta. 


Tip: Pa un smaak extra, bo por agrega un tiki di Madam 
Jeanette corta chikito na e stoba. 


Bon Apetit! 


Aki ta un dushi receta pa Spare Ribs Stoba 

A keda proba y demostra cu si mayornan no trece nan 
yiunan riba e caminda di Dios, y siña nan e importancia di 
tin Cristo Hesus na prome luga den nan bida, e sistema di 
e mundo aki lo yena nan cu impuresa. 


Ta duro di tende hende grandi cu mester sa miho, papia 
cosnan y expresa duresa di curason cu ta trece duele riba 
hende su curason, pa motibo cu nan no tin temor di Dios. 
Y tin di nan hasta kier stroba cu e palabra di Dios por yega 
cerca esnan cu tin hopi mester di dje. 


Nos hubentud mester di e palabra di Dios, pasobra forsa 
diabolico a lanta fuertemente contra Matrimonio, Famia y 
Hubentud, cual ta net e tres pilarnan di sociedad. 
Nos no tin otro nomber p’e cantidad di maldad cu ta bay 
rond, tratando di haci mas tanto daño posibel na nos 
comunidad. 


Pakico tin tanto hende mara na droga, alcohol, violencia, 
abuso inmoralidad, impuresa, pasobra nan tin falta di e 
palabra di Dios, y e ta notabel den tur gremio, rico y pober. 


Den e buki di Oseas capitulo 4:6-9 ta para skirbi: 


* Mi pueblo ta wordo destrui, pa falta di conocemento. 


* Pasobra bo a rechasa conocemento, Ami tambe lo rechasa 
bo di ta mi sacerdote. 


*Como bo a lubida e ley di bo Dios. Ami tambe lo lubida bo 
yiunan. Mas nan multiplica, mas nan a peca contra Mi. 


*Lo mi cambia nan gloria den berguensa. Di e pica di Mi 
pueblo nan ta come, y ta gosa den nan inikidad. 


*Y lo bira asina aki manera e pueblo t’asina e sacerdote 
tambe ta. Asina lo Mi castiga nan pa nan conducta, y paga 
nan pa nan hecho. 


Den e locual ta para skirbi, nos por mira con importante ta 
pa mayornan instrui nan yiunan den e Palabra di Dios. 


E deber di e mayor pa lanta su yiu den caminda di Dios 
ta algo hopi serio, pasobra di esey e mucha su futuro ta 
depende, pasobra un mucha cu no conoce e palabra di 


Dios, ta facil pa mundo dun’e un identidad falso y impuro. 


* Pero un mucha cu for di su cas cerca su mayornan a haya 
e doctrina sano di e palabra di Dios, tin e autoridad pa 
reprende tur enseñansa cu ta cambia e berdad di Dios pa 
un mentira. 


Y e peligro ta conoci, pasobra awor si nos tur tin prueba, cu 
di berdad, hendenan sin temor di Dios kier troce e palabra 
di Dios, y asina yena hogarnan cu impuresa. 


Si antes nos ta wak con e malisia aki ta wordo implementa 
den otro pais, awor aki nos por bisa nos mes: Welcome to 
the Club. Pero nos no por lubida locual ta para skirbi den e 
buki Josue 24:15, cu e y su cas lo sirbi Señor. 


Y esey t’e gran berdad cu mester tuma luga riba nos isla, cu 
cada hogar mester bira un hogar cu ta sirbi Señor p’asina 
e malvado su doctrina di impuresa, inmoralidad y abomi- 
nacion wordo rechasa tanto Spiritual como Social, y asina 
wante e malisia aki leu for di nos comunidad. 


*Instrui un mucha den e caminda cu e mester cana y 
hasta ora cu e bira bieu e lo no aparta su mes for di dje 
(Proverbionan 22:6). 


*Te hasta un mucha ta conoci pa su hecho si su conducta 
ta puro y recto (Proverbionan 20:11). 


*85% di nos muchanan su conducta Spiritual y Social ta 
depende di nan mayornan. 


Fortaleza pa Famia 


Sinceramente, Pastoor Marcel Balootje 


Mayor ta bo deber pa siña bo yiu e palabra di Dios 

E noticia tabata duro, doloroso y basta tristo pa miembronan di Women’s Club of 
Aruba (WCA). E noticia cu miembro Pearle (Pearl) Cromarty, a bay laga nos, a bin 
di un forma inespera. Nos a comparti tristeza cu otro y lagrima a yena nos wowo. 
Nos lo haya su falta hopi na reunionnan general di miembresia, pasobra tur luna 
e tabata loyal cu su presencia. E tabata stima entre nos miembronan! 


Pearle Cromarty a nace na october 1932 y a bira miembro di WCA na aña1985 
y ora el a cumpli 80 aña, y tabata un miembro activo pa 30 aña, a instal’e como 
Life Member segun nos Constitucion y Statuto. Su boluntarismo semper tabata 
continuo y cu e cariño pa nos grandinan, el a haya su mes ta bishita e casnan di 
nos grandinan pa hunga bingo cu nan of pa ta presente pa yuda caminda tabata 
rekeri su presencia. 


Pearl a cumpli cu bendemento di ticket p’e proyecto pa recauda fondo pa club y 
remarcabel tabata, cu compara cu e otro miembronan, e tabata esun cu tabata 
bende mas hopi ticket. 


Durante e añanan cu e tabata traha, e no por a atende e reunion general di 
miembresia tur ora, pero ora el a alcansa edad di pensioen, e tabata presente 
tur luna. Ta den e temporada ey, el a bira miembro di directiva como chairman di 
Ways & Means pa 1995-1996. 


Durante e aña ey tambe, el a join e grupo cu a bay atende e Convencion di 
General Federation of Women’s Clubs (GFWC) na Nashville, Tennessee. El a pasa 
un tempo agradabel, a gosa di e convencion y nan a gosa di su compania. E 
tabata un dama hopi amabel! Bon educa y humilde! 


Pearl tabata forma parti di e koor di Misa Protestant y pa e motibo aki a pidie pa 
para semper padilanti pa canta nos Ode na cada reunion general, locual e tabata 
encanta haci. 


Sigur Pearl tabata hopi agradecido na su amiga- y compañeranan di club cu a 
cuid’e, busc’e pa bay reunion, bishitando e riba su hacimento di aña y tambe pa 
tira bista con tabata bayendo cu su salud: Adelaida, Diana, Myrna, Ursly, Mary 
Droogh, Rita, Greta y Lilla. 


Na 2017 Pearl a bira e prome Reina di Carnaval di WCA, durante aña di presi- 
dente Marva Solagnier. Feliz y contento Pearl tabata y na final di su reinado, el 
a menciona cu su aña a pasa mucho lihe y cu ya e mester pasa e corona pa un 
otro persona. 


Awo, na edad di 91, Pearl a bay di biahe pa no regresa, lagando nos atras c’un 
duele profundo! Tempo ta pasa, nos ta agradecido cu e tabata nos miembro, di 
tin e den Historia di WCA y cu su memoria bunita lo duna nos algun consuelo. 


Condolencia na tur famia, amigo- y miembronan di WCA, cu Pearl stima sosega 
na paz! 


Den nomber di su mayornan, 


Hilario C. (Lai) y Annastatia R. (Anita) Britten- 


Jacobs, su rumannan Maria, Ninita, 


Sixta, Betty, Wica, Calito y demas famia ta 


participa fayecimento di 


Clara Maria Britten 


(12 augustus 1939 – 5 juli 2024) 


Entiero a tuma lugar den seno familiar. 


Danki pa tur e mensahenan bunita y tur e 


palabranan amabel. 


“Bou di alanan di Dios mi ta sigur” 


Abo ku ta biba bou di amparo di Altisimo, 


ta hospedá den sombra di Dios Omnipotente, 


bisa Señor: “Mi refugio, mi forti, mi Dios, den 


kende mi ta pone mi konfiansa” 


Salmo 91:1-2 


Cu honda pena nos ta anuncia fayecimento di: 


Albertina 


Maduro-Boekhoudt 


Cariñosamente yama: “Manira” 


*21-07-1935 †17-07-2024 


Acto di entiero lo wordo anuncia despues. 


“Señor ta mi wardador, mi’n tin falta di nada 


Den cunucu di yerba berde e ta ponemi sosega. 


E ta hibami na awa trankil, Pa mi bolbe haña 


forsa”. - Salmo: 23 


Nos ta anuncia fayecimento di: 


Imelda Montaner Vrolijk 


*13-05-1953 - †15-07-2024 


Acto di entiero lo wordo anuncia despues. 


Women’s Club of Aruba ta 
recorda Pearle Cromarty 


Un Life Member stima 

“Senor ta mi wardador, mi’n tin falta di nada, den 
cunuco di yerba berde e ta ponemi sosega. E ta 
hibami na awa trankil pa mi bolbe haya forsa”. 


Salmo 23 


Cu inmenso tristeza na nos curason pero agradecido 


pa tur locual cu e la nifica pa nos, nos ta anuncia 
fayecimento di nos querida mama, wela, ruman, 


tanta, amiga stima: 


Mathilde L. De Cuba-Lampe 


Mihor conoci como: 


“Matty” vuida di Candido “Chico” de Cuba 


*16-07-1939 - +13-07-2024 


Na nomber di su: 
Esposo: †Candido “Chico” De Cuba 


Yuinan: †Andre De Cuba 
Godefrido de Cuba y famia 
Vivian de Cuba y famia 


Nietonan: Andre de Cuba y famia 
Nicholas Pulmutter y famia 
Christian Ramos 
Chloe de Cuba 
Jonathan de Cuba 
Angelo de Cuba 
Yanis de Cuba 
Francisco de Cuba 


Rumannan: Juancho Lampe y famia 
†Trina Paskel y famia 
†Fanny Lampe y famia 
†Benancio Lampe y famia 
†Gloria Lampe y famia 
†Benny Lampe y famia 


Swa: Eric de Cuba y famia 


Un gradecimento especial pa e atenshon: 
Adelita Paskel y famia 
Sandra Paskel y famia 
Marco Paskel y famia 


Y demas famia na Aruba, Hulanda y Merca: Lampe, 
De Cuba, Cacace, Paskel, de Kort, Rollock 


Kier a invita tur amigo, bisinja y conocir pa asisti na 
e celebrashon di su bida y ceremonia di despedida 
cual lo tuma lugar Diasabra 20 di Juli 2024 di 9or pa 
11or di mainta na Pray Funeral Home na San NIcolaas. 
Cremashon lo tuma lugar den seno familiar. 


Deseo di e defunto pa bisti colornan alegre. 
Enbes di flor of krans un donacion pa Aruba Animal 
Shelter lo ta altamente aprecia, lo tin un box disponible 
pa e bunita gesto aki. 


Nos ta pidi disculpa si den nos tristeza nos por a lubida 
un of otro famia of amiga. 


Nos ta lamenta cu despues di entiero nos no ta ricibi 
bishita di condolencia na cas. 


“Dios ta amor... y amor ta Dios, maske mi no ta 
na e mundo aki, tur dia lo mi ta banda di boso 


Curazon, mi por stens di loke Señor ta hasi” 


Salmo 33 


Cu inmenso tristesa na nos curason pero 


conforme cu Dios su boluntad, nos ta participa 
fayecimento na Hulanda di nos kerido ruman: 


Sr. Alberto Ras 


cariñosamente yama “Bety” 


*24-08-1948 - † 17-07-2024 


Mayornan: 
† Ale – Lika Ras 


Na nomber di su esposa: 
Lucita Ras-Kock 


Yiunan: 
Sharlyn y famia 
Albert y famia 
Peter 


Sua: 
Luis Kock 


Rumannan: 
Nita y famia 
Rita y famia 
Alida y famia 
Eli y famia 
Reina y famia 
Elva y famia 
Mirtha y famia 
Johnny y famia 


Su rumannan cu a bay den feliz memoria 


Demas famia, subrino- y subrinanan, primo- 
y primanan, tanta y omo respet, ihanan y 
cuñanan. 


Acto di entiero lo tuma lugar na Hulanda. 


Ta keda cordialmente invita pa un sacrificio di 
misa na Misa Inmaculada Concepcion na Sta 
Cruz, diabierna 19 di juli 2024 pa 7’or di anochi, 
pa descanso di alma di Bety Ras. 


Laga tur loke ta spera mi ta bunita 


Laga tur locual cu mi encontra 


na caminda ta bunita 


Laga tur locual cu mi laga atras keda bunita y 


Laga esakinan termina den tur buniteza. 


Autor: Cado Wever 


Cu dolor na nos curason, nos ta participa 


fayecimento di nos ser stima: 


Sr. Mario Donata 


cariñosamente yama “ Mai of Mo Mai” 


*06-02-1933 - †18-07-2024 


Acto di entiero lo wordo anuncia despues 


Na nomber di famia Samon, Sjiem Fat i demas 


famia, nos ta anuncia fayecimiento di nos 


querida 


Mama, Abuela y bis-Abuela; 


Jacqueline Cornelie Samon 


Mihor conoci como: 


“Moeder Ine,” “Oma Ine” 
*27-05-1930 - †06-07-2024 


Yiunan: Johan y Lydia Booi-Sjiem Fat 
†Loesje Sjiem Fat 
Paultje Sjiem Fat y Alba Chavez-Pareja 
Kenneth Sjiem Fat 


Nietonan Stima: Johnathan 
Olivia 
Gabriela 
Denzel 


Oma Ine Su Cuidadornan: Dorrette Lovelace 
Margareth John 
Elvia Tromp 


Despedida a tuma lugar den circulo priva di 
famia. 


Nos ta agradeci tur condolencia i bonita 
recuerdo nan expresa di tur 
nos famia i amistat nan den e dianan dificil aki. 

“Yora cu m’a bay of gosa cu m’a biba.. Sera bo 


wowo y resa pa mi bin bek of habri bo wowo y mira tur 
recuerdonan bunita cu a ked’atras… Bo curason por 
ta bashi pasobra bo no ta mira mi mas of bo curason 
ta yen di amor cu nos a comparti… Bo por yora sera 


bo mente, sinti e bashi y bira lomba of bo por haci loke 
semper mi a gusta: conta chasco, hari y gosa bida!.” 


Cu inmenso tristeza na nos curason, nos ta participa 


fayecimento di nos Tata stima: 


Sr. Vicente 


José Henriquez 


Ex hungador di SV Bubali Sportclub 


Ex hungador di Barracuda Billiard Team 
Mihor conoci como “Dada” of “Ten Ten” 


Pa su nietonan/bisanietonan: “Dadayo” of “Payo” 


*15-04-1928 – †12-07-2024 


Na nomber di su casa stima: 
†Petra Henriquez – Christiaan 


Na nomber di su yiunan: 
†Yolanda y Benito Trimon - Henriquez 
Myrna Henriquez 
Gilbert y Lineke Henriquez - de Beer 
Jimmy Henriquez 
Vivian Henriquez 


Su nieto (a) nan: 
Randall y Adelin Trimon – Geerman 
Elton Trimon y Jeanice Filiciana 
†Aldrich Trimon 
Ransey Trimon y Lilianne Saladin 
Beatle Nadall y Crystal Brown 
Angelle Nadall 
Nathasja y Alexis Saridakis 
Lisa Henriquez 
Naomi Henriquez 


Su bisanieto (a) nan: 
Abigail, Randerly, Randall Trimon 
Anaya Ellis 
Ayshelin y Gionvick Trimon 
Zayn, Quinntin, Tariq Nadall 
Marcus Burleson 
Zoè y Dèmis Saridakis 


Su ruman nan den feliz memoria: 
†Emilia Franken Henriquez y famia 
†Angela Henriquez y yui 
†Catarina Loepstok – Henriquez y famia 
†Catrin Tromp – Henriquez y famia 
†Hyacintha Henriquez 
†Esteban Henriquez y famia 
†Cecilia Zievinger – Henriquez y famia 


Cuña nan: 
Maria Tromp y famia 
†Petronilla Figaroa y famia 


Bon amigo (a) nan di cas: 
Mariano Geerman y famia 
Mario Vrolijk y famia 
Ineke Rosaria y famia 
Rita Figaroa y famia 


Bon bisiña nan: 
Chita Perez y famia 
Esmeralda Tromp – Jacobs y famia 


Su mascota stima: 
†Knut 


Subrino y subrinanan, primo y primanan, comer y 
compernan, ihanan, tur su bon bisiñanan, conocirnan 
y demas famia: Henriquez, Jacobs, Christiaan, Farro, 
Trimon, de Beer, Loepstok, Tromp, Falconi, Zievinger, 
Figaroa, Geerman, Britten, Dijkhoff, Nadall, Burleson, 
Leander, Simon, Ellis, Saridakis, Saladin, Brown, Filiciana. 


Acto di entiero lo tuma lugar diasabra 20 di juli 2024 di 
2or pa 4or na Parokia St. Anna na Noord. 


Despues lo sali pa Santana Catolico na Noord. 


Ta pidi disculpa si den nos tristeza nos por a lubida 
algun famia of conocir. 


Despues di entiero no ta ricibi bishita di condolencia na 
cas. 


“Señor ta mi wardador, mi’n tin falta di nada 
Den cunucu di yerba berde e ta ponemi sos- 


ega. E ta hibami na awa trankil, 


Pa mi bolbe haña forsa”. 


Salmo: 23 


Nos ta anuncia fayecimento di: 


Yolanda 


Leticia Tromp 


*30-04-1948 - †15-07-2024 


Yiunan: 
Laura y Rolando (Ronny) Tromp Winterdal 
Elvin Winterdal. 


Mescos su yiu: 
Zulyvienne Winterdal. 


Nieto (a) nan: 
Roland Lauron Tromp y Sra Natasha, yi- 
unan, Vyron Tromp, Zulyvienne Winterdal, 
Jelitza Winterdal y casa, yiunan, Dayene 
Winterdal y casa, yiunan (na Hulanda), 
Jel-vin Winterdaal (na Hulanda), Alonso 
Winterdal 


Rumannan: 
Rolando (Roly) Tromp y Sra Santa, yiunan 
Thelma Colina y yiunan 
Casper (Capi) Tromp y yiunan, Sra Gloria 
Karel (Ito) Tromp y yiunan, Sra Lourdes 
Edwina (Mami) Tromp y yiunan 
Victorina (Inchi / Vicky) Boekhoudt y Casa 
Cadir, yiunan 
Edwin (Luli) Tromp y Sra Raquel, yiunan 
Silvia (Lila) Tromp y yiunan 
Hubert (Ibi) Tromp y Lourdes, yiunan 
Glenda Tromp y yiu, pareha Edwin Tromp 


Tata di su yiunan: 
Pedro Winterdal y Sra Sandra jiunan 


Sobrino y sobrinanan, primo y primanan, 
bisanieto y bisanieta nan, sobre subrino y 
sobre subrinanan 


Ihanan: 
Maggy Lewis, Marisa Wouter, Maureen Jes- 
seline (Jessi) De Munnik Tromp, Ryan Tromp. 


Amigo(a): 
Melva y Braat Eman, Maria Wolf Tromp. 
Famia: 
Tromp, Winterdal, Yoy, Colina, Vrolijk, Geer- 
man, Jacobs, Boekhoudt, Ramos, Maduro, 
Croes. 


Tur amigo(a)nan di: 
Aruba, Bonaire y Corsow 


Nos descupla si den nos tristesa nor por 
lubida algun Nomber . 


Oportunidad pa condolencia: Royal Fu- 
neral Home, diahuebs 18 di juli 2024 di 7:00 
pa 9:00 pm 


Ta invita pa e acto di despedida cual lo 
tuma lugar diabierna 19 di juli 2024 di 2:00 
pa 4:00 di atardi na Royal Funeral Home. 
Cremacion lo tuma lugar den seno di famia 


Cerca Dios so mi alma ta na paz. Ta di Dje mi salbacion ta 


bini. E so ta mi baranca y salbacion. Salmo 62 


Despues di a traha cu dedicacion y amor pa Señor na e 
mundo aki nos mester despedi di nos casa, papa, welo, 


ruman, omo, amigo y ruman den Cristo.Papa Dios a 


manda jame pa sigui cu su bunita obra cerca nos Tata 


Celestial den e Reino priminti. 


Cu inmenso tristeza pero conforme cu Papa Dios su 


buluntad nos ta anuncia morto di 


Thomas 


Pacificus Quandus 


Mihor conosi como “Tom” 


Subida di solo: 14 di November, 1939 


Bahada di solo: 12 di Juli, 2024 


Na nomber di su: 
Querida esposa: Anna Regina Quandus-Lopez 


Yuinan: Ivan & Gisela Quandus - Campbell 
Ivette Quandus 
Marlon & †Emiliana Quandus- Marquez Dominguez 
Nietonan: Keith Quandus 
Darien & Andres Rodriguez - Quandus 
Darl Quandus & Stacey Celaire 
Denzel Quandus (Hulanda) 
Azilea Quandus (Canada) 
Kiara Quandus 


Bisanietonan: Jayden Kock & Ky-Mani Quandus 


Rumannan cu ta bai falta su presencia: Edita Quandus 
Juliana (Nanita) Tromp 
Paulita Quandus 
Jerry (Tun San) Chai 


Tambe su rumannan den feliz memoria 


Swa y cuña nan famia: Fortunata Tromp 
Frans Kelly 
Marcus & Diana Dorival 
Arcadio Lopez 
Irena & Ale Croes 
Mildred Lopez 


Subrinonan: Richard– Roy - Elvira – Elviro- Nelson – Eddy - 
Franklin- Vivian – Grecia- Nelson – Esmay – Alvin – Clarette 
– Ingrid- Maritza – Pamela- Errol -Elvia-Helen- Sacha – Michel 
– Germaine – Patrick – Anton-Tanya-Kai Fu – Kealin. 


Tambe subrinonan den feliz memoria 


Ihanan: Alain Croes & Kindra Sprok. 


Primo & prima cu nan famia. 


Tur su bon amigonan di cas: Kenneth & Ingrid Sprok, Glenn 
Roy, Kenneth Stein, Rudy Lampe, Henry & Linda Cheng, 
Robby & Diana De Kort. 


Bisiñanan di Tanki Flip, mucho hopi menciona. 


Na bida a fungi como director di su propio oficina: 
Architecten Bureau Thomas P. Quandus. 
Senador di Aruba Jaycees. 
Co - fundador di Renobacion Charesmatico Aruba. & Scol 
di Evangelisashion 


Fundador di grupo di Oracion: “Bida Nobo den Cristo”. 
Director di “Ministerio Peregrino”. 


Miembro di ADIAA Asociacion di Ingenieronan I 
Architectonan Arubano. 


Famianan: 
Quandus, Lopez, Eckmeyer, Campbell, Marquez 
Dominguez, Hieroms, Rodriguez, Celaire, Ridderstap, 
Gavidia, Tromp, Lewis, Geerman, Webb, Albertz, Dubero, 
Chai, Kalis (USA) Tromp & WU (Curacao), Maduro, Pietersz, 
Martha, Hutchinson, Kelly, Dorival, Croes. 


Oportunidad pa condolencia: Aurora Funeral Home - 
Diahuebs, 18 di Juli, 2024 for di 7:00 PM - 9:00 PM. 


Invitacion pa acto di entiero cu lo tuma lugar Diabierna,19 
di Juli, 2024 na Misa Sta. Anna na Noord for di 9:00 AM - 
11:00 AM y despues di response lo sali pa Santana Catolico 
na Noord. 


Nos disculpa si nos por a lubida algun hende den nos 
tristesa. Nos ta gardici cada un cu por compaña nos. 


Ta aprecia comprension cu despues di entiero nos no por 
acepta bishita di condolencia na cas. 


